GOD TONE: Tromsø-trener Steinar Nilsen hadde en hyggelig prat med Tottenhams manager Andre Villas-Boas og ble invitert til London. Foto: Rune Stoltz Bertinussen / NTB scanpix

Invitert til Tottenham av Villas-Boas

TROMSØ (TROMSØ-TOTTENHAM 0-2) Steinar Nilsen (41) kan få muligheten til å se nærmere på det indre liv i Tottenham.

Oppdatert 28. november 2013

Artikkelen er over seks år gammel



Av: Nils-Jarle Sætre

Invitasjonen kom fra manager Andre Villas-Boas (36).

- Vi hadde en hyggelig prat og jeg syns det er utrolig hyggelig at han byr på en invitasjon over. Det kan være spennende for meg å lære av de beste, sier Tromsø-trener Steinar Nilsen.

Enormt press

Han har sansen for sjefen for London-klubben.

- Jeg syns han er en spennende manager og måten han bygger spillet på er utrolig interessant, sier Nilsen.

- Han er en rutinert trener og så hadde han et mye større jag på seg i Chelsea enn det han har i Totteham. I Chelsea hadde han et enormt press i hver eneste kamp fra han startet i jobben. Jeg syns han løser oppgavene sine på en fabalaktig måte, legger han til.

VG LIVE: Les fyldig referat fra Tromsø-Tottenham.

For noen dager siden gikk Tottenham på en skikkelig smell da de tapte 0-6 for Manchester City.

- De hadde 53 prosent ballinnehav på den matchen og taper likevel 0-6. Lamela hadde en stor målsjanse på en 0-1, så kampbildet var ikke helt likt resultatet. Det var dessuten en del stygge feil som gjorde at resultatet ble som det ble. Man må se mer fotballfaglig på ting.

Salgssjef

Men det er ikke sikkert han drar. For dersom han ikke blir trener i Tromsø, går han tilbake til jobben han har permisjon fra.

- Det er ikke noe vits å dra dit om jeg er salgssjef på Rica Ishavshotell for å si det slik. Da er jeg vel mer interessert i å bare se en fotballkamp, sier Nilsen med et smil.

- Men er jeg fortsatt trener, så ser jeg på det som en selvfølge at jeg drar over og knytter tette bånd med en slik type klubb. Det vil være lærerikt for alle som er i en klubb som Tromsø Idrettslag.

Publisert: 28.11.13 kl. 22:16 Oppdatert: 28.11.13 kl. 22:36

Les også

Mer om Europa League